Alboraia participa a la XV Trobada de la Xarxa Estatal de Ciutats Educadores
16 de març de 2022

Els dies 17 i 18 de març de 2022 se celebra en el Palau de Congressos Europa de Vitòria-Gasteiz la XV Trobada de la Xarxa Estatal de Ciutats Educadores (RESE), sota el lema Consolidant la Ciutat Educadora.

“Connectant Generacions” ha sigut seleccionada com a experiència per a presentar en la modalitat de ponència, relacionada amb el contingut “Ciutat Inclusiva, Ciutat Educadora”.

El projecte “Connectant Generacions” desenvolupat pel Servei Municipal d'Educació, és un programa intergeneracional, educatiu i social, que ha impulsat la participació de joves de 16 a 17 anys en la seua comunitat mitjançant accions formatives orientades a les competències digitals bàsiques per a la utilització profitosa de les Tecnologies de la Informació i la Comunicació (TIC) de persones adultes.

Aquest projecte “Connectant Generacions” sorgeix després de detectar la necessitat d'avançar en la participació social de la joventut i promoure la inclusió digital de les persones majors.

Existeix una gran diferència en l'ús de la tecnologia entre la joventut i les persones majors, i aquest programa facilita la inclusió digital, afavorint la inclusió social de les persones majors.

El projecte del Servei Municipal d'Educació Connectant Generacions es va posar en marxa fa cinc anys, i continuarà aquest curs escolar. Durant aquest curs 2021-2022 continuarem desenvolupant programes formatius que, com aquest, ajuden a millorar la qualitat de vida de les persones adultes.

“En Connectant Generacions, compartim les nostres experiències de la vida, escoltem les persones, somiem amb ser part activa de la societat, proposem i construïm ponts per a aconseguir un espai intergeneracional, acompanyem i treballem per una societat més justa per a no deixar a ningú arrere”.

És important posar en valor aquest treball, així com els avanços a fi de generar evidència que els governs locals són agents actius d'inclusió. “Connectant Generacions” és una iniciativa educadora que té com a objectiu reduir les desigualtats i posar fi a la discriminació i exclusió que pateixen determinades persones i col·lectius.